## Odluka Ustavnog suda Republike Hrvatske broj U-IIIA-453/2003 od 24. rujna 2003. godine

### NN 180/2003 (13.11.2003.), Odluka Ustavnog suda Republike Hrvatske broj U-IIIA-453/2003 od 24. rujna 2003. godine

# USTAVNI SUD REPUBLIKE HRVATSKE

2658

Ustavni
sud Republike Hrvatske, u Vijeću šestorice za odlučivanje o ustavnim tužbama, u
sastavu sudac Petar Klarić, predsjednik Vijeća, te suci Ivan Matija, Željko
Potočnjak, Agata Račan, Nevenka Šernhorst i Milan Vuković, članovi Vijeća, odlučujući
o ustavnoj tužbi Z. K. iz B., S. i C. G., na sjednici održanoj 24. rujna 2003.
godine, jednoglasno je donio

## ODLUKU

I.
Ustavna tužba se odbija.

II. Pretpostavke
za primjenu odredaba članka 63. Ustavnog zakona o Ustavnom sudu Republike
Hrvatske nisu ispunjene.

III.
Ova odluka objavit će se u »Narodnim novinama«.

```
Obrazloženje
```

1.
Ustavna tužba podnijeta je temeljem odredaba članka 63. Ustavnog zakona o
Ustavnom sudu Republike Hrvatske (»Narod­ne novine«, broj 49/02 – pročišćeni
tekst, dalje: Ustavni zakon).

U
ustavnoj tužbi podnositelj navodi da je 9. srpnja 2002. godine, protiv
Republike Hrvatske podnio Općinskom sudu u Zagrebu tužbu radi naknade štete.
Podnositelj navodi da do dana podnošenja ustavne tužbe (6. veljače 2003.
godine) Općinski sud u Zagrebu nije poduzeo niti jednu pravnu radnju u njegovom
slu­čaju.

Ističe
da su zbog nerazumno dugog trajanja postupka povri­jeđena ustavna prava
propisana člankom 26., člankom 29. i člankom 34. stavkom 1. Ustava Republike
Hrvatske, kao i odred­be članka 6., članka 8., članka 1. Protokola 1 i članka
13. Konvencije za zaštitu ljudskih prava i temeljnih sloboda (»Narodne novine –
Međunarodni ugovori«, broj 6/99 – pročišćeni tekst i 8/99 – ispravak), te
postavlja »zahtjev za kompenzaciju radi naknade štete« u iznosu od 74.000,00
kuna.

Predlaže
Ustavnom sudu donošenje odluke kojom će otkloniti neustavnost u njegovom
predmetu i kojom će odlučiti o zahtjevu za kompenzaciju.

*Ustavna
tužba nije osnovana.*

2.
Prema odredbi članka 63. stavka 1. Ustavnog zakona, Ustavni sud će pokrenuti
postupak po ustavnoj tužbi i prije no što je iscrpljen pravni put, u slučaju kad
o pravima o obvezama stranke ili o sumnji ili optužbi zbog kažnjivog djela nije
u razumnom roku odlučio sud ili u slučaju kad se osporenim poje­dinačnim aktom
grubo vrijeđaju ustavna prava, a potpuno je razvidno da bi nepokretanjem
ustavnosudskog postupka za podnositelja ustavne tužbe mogle nastati teške i
nepopravljive posljedice.

3. Sukladno odredbi članka 69. podstavka 2. Ustavnog
zakona, ustavna tužba je dostavljena na očitovanje Općinskom sudu u Zagrebu.

Općinski sud u Zagrebu u svom očitovanju od 20.
svibnja 2003. godine navodi da je tužba podnositelja zaprimljena dana 11.
srpnja 2002. godine pod brojem P-7796/02 i da je prvo ročište za glavnu
raspravu zakazano za dan 3. srpnja 2003. godine. Nadalje, Općinski sud ističe
da je određivanje ročišta za glavnu raspravu za navedeni datum uvjetovan brojem
postupaka koji se vode pred tim sudom.

4. Budući da je od pokretanja postupka pred Općinskim
sudom u Zagrebu do dana podnošenja ustavne tužbe proteklo 5 (pet) mjeseci i 28
(dvadesetosam) dana, te uvažavajući dosa­dašnju praksu Ustavnog suda u tom
pitanju, kao i mjerila kojima se Ustavni sud vodi u procjenjivanju razumne
duljine trajanja postupaka pred sudovima, Ustavni sud utvrđuje da u slučaju
podnositelja nisu ispunjene pretpostavke za primjenu članka 63. stavka 1.
Ustavnog zakona.

5. Zbog navedenog, utvrdivši da nisu ostvarene
pretpostavke za pokretanje ustavnosudskog postupka, Sud je u skladu s člancima
73. i 75. Ustavnog zakona odlučio kao u izreci.

6. Odluka o objavi odluke (točka III. izreke) temelji
se na odredbi članka 29. Ustavnog zakona.

Broj: U-IIIA-453/2003
Zagreb, 24. rujna 2003.

USTAVNI SUD REPUBLIKE HRVATSKE

Predsjednik Vijeća **dr. sc. Petar Klarić,** v. r.

Odluka, NN 180/2003-2658